EHITUSE TÖÖVÕTULEPING nr 9-15/2024/9

**Riigimetsa Majandamise Keskus** (edaspidi nimetatud **tellija)**, keda esindab volikirja nr 9-1/2023/4485 alusel ehitusspetsialist **Jüri Orlov,** ühelt poolt,

ja

**Mefab OÜ ja Saveka Torutööd OÜ** (edaspidi ühiselt nimetatud **töövõtja**), keda esindab vastavalt põhikirja ja volikirja alusel Mefab OÜ juhatuse liige **Arlis Roosi**, teiselt poolt,

keda nimetatakse edaspidi käesolevas lepingus **pool** või koos **pooled**,

sõlmisid käesoleva töövõtulepingu (edaspidi nimetatud **leping**) riigihanke nr 1-47/3008 (viitenumber 274743 „Ebapärlikarbi kasvatusjaama ehitamine“) tulemusena alljärgnevas:

1. **Lepingu objekt**
   1. Lepingu eesmärgiks on Kuusalu vallas, Uuri külas asuvale Sae kinnistule (katastritunnus 35203:001:0368) **ebapärlikarbi kasvatushoone, väliala ja taristu** **ehitamine koos sisseseade paigaldamisega** (edaspidi kõik koos **ehitis**) lepinguga kokkulepitud tingimustel ja korras (edaspidi nimetatud **töö või tööd**).
   2. Leping sätestab objektina tööd ja toimingud, mille teostamine ning teostamise korraldamine on töövõtja kohustuseks lepingu raames. Lepingus sätestatud tingimused ja kord laienevad üheselt kõigile ehitise tellijale kohaseks üleandmiseks vajalikele töödele, kui lepingust ei tulene teisiti.
   3. tellija annab töövõtjale töö teostamiseks üle järgmised dokumendid:
      1. Inseneribüroo Urmas Nugin OÜ poolt koostatud tööprojekt (töö nr 2022146, Ebapärlikarbi kasvatusjaama ehitusprojekt);
         1. Osa I: Üldosa, asendiplaan, arhitektuur, tuleohutus (koostaja Inseneribüroo Urmas Nugin OÜ);
         2. Osa II: Ehituskonstruktsioonid (koostaja Inseneribüroo Urmas Nugin OÜ);
         3. Osa III: Kütte-, ventilatsiooni- ja jahutussüsteemid (koostaja Prontex OÜ, töö nr 23-01);
         4. Osa IV: Elektri välisvõrk ja sisevõrk (koostaja Joonwerk OÜ, töö nr 2325);
         5. Osa V: Taristu (koostaja Inseneribüroo Urmas Nugin OÜ);
      2. Lisad:
         1. Hüdroloogilised andmed (Keskkonnagentuuri 13.12.2022 kiri nr 2-5/22/52-2);
         2. Topogeodeetilised uuringud, Aamos Atlas OÜ töö nr 317-G-22;
         3. Ehitusgeoloogilised uuringud, OÜ Rei Geotehnika töö nr 5244-23;
         4. Keskkonnamõjude eksperthinnang, Maves OÜ töö nr 22134;
         5. Kuusalu Vallavalitsuse haldusakt nr 2312996/01967;
         6. Keskkonnaameti veekeskkonnariskiga tegevuse registreering RE.VT/519006 (pikendatud registreering on hankedokumendi lisas 6);
         7. Põhiliste ehitustööde mahud.
2. **Üldsätted**
   1. Poolte õiguste ning kohustuste aluseks on leping oma lisadega, käesolevat tööd käsitlev tööprojekt ja ettekirjutused ning teised, ET-kartoteegis ning ETF-kartoteegis ehitust käsitlevad ehitustehnilised dokumendid. Kvaliteedi osas lähtuvad pooled eelkõige tööprojektis, kuid ka Ehitustööde Üldistes Kvaliteedinõuetes (RYL), sätestatust, sealjuures kvaliteediklass peab olema II või kõrgem. Lepingu raames termin "leping" hõlmab endas kõiki lepingu punktides 1.3 loetletud dokumente, kui konkreetsest sättest ei tulene teisiti. Lepinguga reguleerimata küsimustes lähtuvad pooled „Ehituse töövõtu üldtingimustest“ (ETÜ 2013).
   2. Pooled tagavad ja deklareerivad, et lepingu sõlmimisega ei ole nad rikkunud ühtegi enda suhtes kehtiva seaduse, põhimääruse või põhikirja või muu normatiivakti sätet ega ühtki endale varem sõlmitud lepingute ja kokkulepetega võetud kohustust.
   3. Töövõtja on kohustatud sõlmima enne ehitusplatsil töödega alustamist ehituse koguriskikindlustuse (CAR), mille soodustatud isikuks on tellija. Lisaks tuleb ehituse koguriski kindlustusega ära kindlustada tsiviilvastutus kolmanda isiku ees.
3. **TÖÖDE TEOSTAMISE TÄHTAJAD**
   1. Töövõtja alustab ehitustööde teostamist **1 nädala** jooksul pärast lepingu jõustumist.
   2. Veehaarde koos sulgemis- ja jaotuskaevuga KJ-1 ning väliala rajamise lõpptähtpäev on 30. september 2024.
   3. Töö üleandmise lõpptähtpäev on 8 kuud alates lepingu sõlmimisest.
   4. Kasutusluba peab olema väljastatud ja kõik tööd tellijale üle antud 9 kuud alates lepingu sõlmimisest.
4. **LEPINGU HIND**
   1. Lepingu hinnaks on edukaks tunnistatud pakkumise kogumaksumus (edaspidi **tööde üldmaksumus**) **492 170,00** (nelisada üheksakümmend kaks tuhat ükssada seitsekümmend) **eurot**, millele lisandub käibemaks õigusaktidega sätestatud määras. **Tööde üldmaksumus** sisaldab endas töövõtja tasu, samuti töövõtja ja võimalike alltöövõtjate kõik kulutused projekteerimis-, ehitus- ja muude tööde teostamisel lepingu raames. Töövõtja kinnitab, et on arvestanud oma pakkumuse mahtu ka need tööd, mis ei ole riigihanke hankedokumentides kirjeldatud, kuid mis on tuginedes heale ehitustavale ja pakkuja professionaalsusele vajalikud lepingus kirjeldatud tööde nõuetekohaseks teostamiseks.
   2. **Tööde üldmaksumusele** võib **lisanduda tellija reserv** (10% üldmaksumusest) summas **49 217,00** (nelikümmend üheksa tuhat kakssada seitseteist) **eurot**, millele lisandub käibemaks õigusaktidega sätestatud määras. Tellija eeldab, et nimetatud reserv ei kuulu tellija poolt töövõtjale tasumisele ning reservi kasutatakse üksnes juhul, kui ilmneb võrreldes seni tellitud töödega selliste täiendavate tööde tellimise vajadus, mida tellija tööde tellimisel ette ei näinud. Reservi kasutamise üle otsustab tellija töövõtja ettepanekul või iseseisvalt.
   3. Tööde üldmaksumus ei ole seatud sõltuvusse inflatsioonist või muudest teguritest ning seega lepingu kehtivuse tähtaja jooksul korrigeerimisele ei kuulu.
5. **Töövõtja kohustused**
   1. Hankida kõik töö teostamiseks vajalikud lähteandmed, ehitusmaterjalid ja -tooted või korraldada nende hankimine, tagada objektil kõigi vajalike ehitusseadmete ja muude töövahendite olemasolu, samuti kooskõlastada tellijaga eelnevalt kirjalikult kõik töö teostamisel kasutatavad materjalid ja tooted ning nende hinnad, kui need ei ole määratud lepingus või lepingu lisades.
   2. Hankida kohaselt kõik töö alustamiseks ja teostamiseks vajalikud kooskõlastused ja load ning tasuda vastavad kulud.
   3. Töötada välja ja kooskõlastada tellijaga töö teostamise ajagraafik hiljemalt **2 (kahe) kalendrinädala** jooksul hankelepingu sõlmimisest. Nimetatud graafik vormistatakse lepingu lisana.
   4. Ehitustööde teostamise ajal esitada detailsed nädalagraafikud iga algava töönädala kohta hiljemalt algava töönädala esmaspäeva kella 11.00-ks.
   5. Fikseerida enne ehitustöid kinnistutel (tunnus 35203:001:0368 ja 35203:001:0396, 35203:001:0372, 35203:001:0076 ja 35203:001:0268) kasutatavate teede olukord, hoida teed korras ning taastada teed peale tööde lõppu vähemalt sellisena, nagu need olid enne tööde alustamist;
   6. Raiuda vastavalt metsateatisele ehitustegevust segavad puud ning teha selleks eelnevad mõõdistustööd. Raadatava ala suurus ja üksikpuude maht on toodud Insenerbüroo Urmas Nugin OÜ poolt koostatud kasvatusjaama põhiprojektis „Ebapärlikarbi kasvatusjaama ehitusprojekt“ nr 2022146 (HD Lisa 3). Kogu raiest saadud metsamaterjal (langetatud puu ja puutüvi, puutüve järkamisel saadud tüveosa ja raidmed) kuulub Sae kinnistu omanikule ja tuleb ladustada kinnistule omaniku poolt näidatud kohta.
   7. Tagada ehitustööde ja kasutatavate materjalide ning toodete kvaliteedi vastavus lepingule ning heale ehitustavale.
   8. Võtta tarvitusele kõik abinõud tellija poolt töövõtjale, samuti tema alltöövõtjatele usaldatud vara säilimise tagamiseks ja kanda vastutust igasuguse hooletuse eest, mis toob kaasa selle vara kaotsimineku või kahjustamise töövõtja tegevuse või tegevusetuse tõttu.
   9. Tagada ehitustööde teostamisel vajaliku kvalifikatsiooniga tööjõu kasutamine, kindlustades töötajad vajadusel õnnetusjuhtumikindlustusega, ning tellija soovil esitada andmed tööde vahetute teostajate ja alltöövõtjate kvalifikatsiooni kohta.
   10. Järgida tellijapoolseid dokumentide muudatusi töö teostamise käigus.
       1. Tellijapoolsel dokumentide muutmisel sõlmitakse selle kohta pooltevaheline kirjalik kokkulepe, milles määratletakse vähenevate või täiendavalt teostamisele kuuluvate tööde maht ja hind, teostamise tähtaeg, tasumise kord ja muud tingimused. Töövõtjal on õigus ületada tööde üldmaksumust ning tööde teostamise tähtaegu ainult juhul, kui on kohaselt vormistatud eelpoolnimetatud kokkulepe.
   11. Teatada tellijale kirjalikult viivitamatult, kuid mitte hiljem kui **3 (kolme) tööpäeva** jooksul alates vastavate asjaolude ilmnemisest, tööde üldmaksumuse ületamise, kvaliteedinõuetest või teostamise tähtaegadest mittekinnipidamise vajadusest või muudest asjaoludest, mis takistavad tööde kohast alustamist, teostamist või lõpetamist. Kui töövõtja ei teata tellijale kohaselt nimetatud asjaoludest, puudub tal õigus nõuda tellijalt üle-eelarveliste kulutuste hüvitamist või tähtaegade pikendamist;
   12. Teatada tellijale lepingu punktis 5.10. sätestatud tähtaja jooksul:
       1. sellest, et tellija juhendite järgimine ohustab teostatavate tööde vastupidavust, kvaliteeti, tähtaegu või mõjutab maksumust;
       2. teiste töövõtjast mitteolenevate asjaolude olemasolust, mis ohustavad teostatavate tööde vastupidavust, kvaliteeti, tähtaegu või mõjutavad maksumust;
       3. igasugusest avariiohust ehitises või seda ümbritseval maa-alal, mis on antud lepingu täitmise ajaks töövõtja kasutusse.
   13. Avarii või avariiohu korral ehitises või selle ümbruses võtta koheselt tarvitusele vajalikud meetmed avarii vältimiseks või selle tagajärgede likvideerimiseks. Tarvitusele võetud abinõud kooskõlastab töövõtja viivitamatult kirjalikult tellijaga.
   14. Teatada vigadest või ebatäpsustest lepingu punktis 1.3. loetletud dokumentatsioonis tellijale viivitamatult, kuid mitte hiljem kui **3 (kolme) tööpäeva** jooksul alates lepingu jõustumisest. Vigadest või ebatäpsustest mitteteatamise või mittevastava teatamise korral puudub töövõtjal õigus nõuda tellijalt hiljem lisakulutuste hüvitamist või tähtaegade pikendamist või vabandada kvaliteedinõuetest mittekinnipidamist.
   15. Dokumenteerida ehitamise käigus tehtavad tööd (sealhulgas ehitusprojekti muudatused, ehituspäevik, kaetud tööde aktid, töökoosolekute protokollid ning muud pädevate ametiisikute poolt nõutavad ehitamist iseloomustavad dokumendid, nagu näiteks teostusjoonised), fikseerides jooksvalt ehitustööde faktilise teostamise ja kulgemise.
   16. Tagada tellijale ja pädevatele ametiisikutele juurdepääs ehitisega ja ehitusdokumentidega tutvumiseks.
   17. Tagada ehitamise käigus töötervishoiu, tööohutuse, tuleohutuse ja muude kehtestatud eeskirjade ja nõuete täitmine, sealhulgas väljastada nõutavate tööde teostamiseks ettenähtud load ja teostada ehitustööde üle pidevat järelevalvet.
   18. Esitada tellijale ehitustööde teostamise ajal ja töö üleandmisel kohaselt ehitamise tehnilised dokumendid ja muud ehitise kohaseks kasutamiseks vajalikud dokumendid (sealhulgas näiteks süsteemide ja seadmete katsetustulemused koos vajalike protokollidega, ehitustoodete passid või sertifikaadid, ehitusmaterjalide ja -toodete kasutamise ja hoolduse eeskirjad jne.) koos nende tutvustamisega tellija esindajatele ja vastavasisulise koolitusega..
   19. Tagada ehitise ja ehitustööde teostamisega töövõtja valdusesse antud ehitise asukoha maaüksuse ning seda ümbritseva maa-ala ja teede korrashoid ja ohutus ümbruskonnale.
   20. Ehitustöödel tekkivate jäätmete käitlemisel pidada kinni jäätmeseaduses sätestatud nõuetest.
   21. Hüvitada täies ulatuses ehitustööde teostamisel või mittevastaval teostamisel ümbritsevale keskkonnale, samuti muud tellijale ja kolmandatele isikutele tekitatud kahjud.
   22. Täita kõiki asjaomaste ametkondade ja instantside ettekirjutusi vastavate kahjude ärahoidmiseks ja vastavate objektide seisukorra fikseerimiseks ehitustööde alustamisel. Vaidluste korral määrab kahjude tekkepõhjused kõigi osapoolte poolt aktsepteeritud sõltumatu ekspert.
   23. Tagada töö teostamisel töövõtja käsutada olevate materiaalsete väärtuste (seadmed, tööriistad, ehitusmaterjalid ja -tooted jms.) säilimine objektil ja transportimisel ning vajadusel need kindlustada.
   24. Kooskõlastada tellijaga eelnevalt kirjalikult kõik tööga seotud artiklid, reklaamid, pressiteated jms, kus jagatakse informatsiooni avalikkusele.
   25. Kooskõlastada eelnevalt kirjalikult tellijaga kõik ehitustöödega seotud alltöövõtjad ja vastutama täies ulatuses alltöövõtjate töö eest ja juhul, kui hankemenetluses tugineti kvalifitseerimise tingimuste vastavuse tõendamiseks teis(t)e ettevõtja(te) vahenditele, siis tagama, et lepingut täidavad proportsionaalselt vastavas osas töövõtja ülesandel alljärgnev(ad) ettevõtja(d), kelle kvalifikatsioonile on Töövõtja hankemenetluses tuginenud, alljärgnevalt:

|  |  |  |  |  |
| --- | --- | --- | --- | --- |
| Jrk nr | Nimi | Registrikood/  isikukood | Vahendid, mille osas tugineti kvalifitseerimisel (kirjeldada) | Roll lepingu täitmisel vastavalt vahenditele, mille osas tugineti kvalifitseerimisel (kirjeldada) |
| 1. | Saveka Torutööd OÜ | 11697263 | Lepingu täitmisele kaasatavad sertifitseeritud spetsialistid | Kaasatud ühispakkuja |

* 1. tagama, et töövõtja ja teised ettevõtjad vastutavad solidaarselt lepingu selle osa või osade täitmise eest, mille suhtes vastava teise ettevõtja vahenditele tugineti.
  2. Vaadata üle alltöövõtjate ja oma töötajate poolt teostatud tööd enne nende esitamist ülevaatuseks omanikujärelevalve teostajale.
  3. Tagada töötajate varustatus tööks vajalike ning õigusaktide nõuetele vastavate isikukaitsevahenditega (töövõtja eraldusmärkidega turvariided ja muud isikukaitsevahendid) ning tagada töötajate tööohutus- ja töötervishoiualane juhendamine ja väljaõpe.
  4. Saata viivitamatult, kui mitte hiljem kui kolme (3) tööpäeva jooksul tellijale e-posti teel teade oma töötajaga toimunud tööõnnetusest ning esitada tööõnnetuse kohta täiendavat informatsiooni tellijalt saadud teatise vormil, millel tuleb näidata järgmised andmed: tööõnnetuse toimumise aeg, töötaja ametinimetus, tehtav tööliik, tööõnnetuse raskusaste ja lühikirjeldus.
  5. Kooskõlastada tellijaga kõik tööde teostamiseks vajalike ajutiste ehitiste püstitamiseks vajalikud kohad, samuti materjalide ladustamise ja ehitusjäätmete kogumise kohad.
  6. Täita muid temale kui ehitusettevõtjale ehitusseadustikus pandud kohustusi, täites kohaselt lepingu objekti suhtes või sellega seonduvalt tehtud pädevate isikute ettekirjutusi ja nõudmisi olenemata sellest, kas töövõtja on vastava ettekirjutuse või nõudmise adressaadiks või mitte.

1. **Töövõtja õigused**
   1. Kõrvale kalduda lähteülesandest määras, mis ei muuda ehitise põhimõttelisi ja funktsionaalseid lahendusi ning ei vähenda detailide, seadmete, kogu ehitise või selle üksikute osade vastupidavust ega muuda ehitus-tehnilises dokumentatsioonis fikseeritud parameetreid (nn. mitteolulised kõrvalekaldumised), millised töövõtja parima arusaamise kohaselt võiksid kaasa aidata ehitise optimaalsemale valmimisele või ehitise kvaliteedi tagamisele.
   2. Püstitada objektil omal kulul tööde teostamiseks vajalikke abirajatisi (soojakud, piirded jne.) tellijaga eelnevalt kooskõlastatud asukohta.
   3. Saada tellijalt ehitustööde teostamise eest tasu vastavalt lepingus sätestatud tingimustele ja korrale.
   4. Nõuda tellijast sõltuvate mitteõiguspäraste takistuste kõrvaldamist ehitustööde teostamisel või korraldamisel.
2. **Tellija kohustused**
   1. Anda töövõtjale lepingu allakirjutamisel ja edaspidi üle dokumendid ja volitused, mis on vajalikud töö kohaseks teostamiseks.
   2. Tagada ehitise selline seisund, mis võimaldab töövõtjal alustada ehitustööde teostamist või nende korraldamist lepingus sätestatud tingimustel ja korras.
   3. Tasuda töövõtjale töö eest vastavalt lepingus sätestatud tingimustele ja korrale.
   4. Teha töö üle omanikujärelevalvet.
3. **Tellija õigused**
   1. Teostada igal ajal täiendavat kontrolli tööde teostamise mahu ja kvaliteedi ning dokumentatsiooni vastavuse kohta lepingus sätestatule ja kehtestatud nõuetele.
   2. Tööde vahetute teostajate ja alltöövõtjate kvalifikatsioonis kahtlemise korral peatada nende tegevus lepingu raames kuni asjaolude väljaselgitamiseni.
   3. Nõuda töövõtjalt töö teostamisel igapäevast tööst tekkinud jääkide koristamist ja ehitise ning ehitusplatsi puhtust. Töövõtja keeldumisel koristamisest või ebakvaliteetsel koristamisel peatada tööd objektil, kuni kord on tagatud, või kasutada tasulist koristusteenust, nõudes selleks tehtud kulutuste hüvitamist töövõtja poolt. Eeltoodud põhjustel tööde peatamise korral puudub töövõtjal õigus nõuda töö tähtaja pikendamist või tööde üldmaksumuse ületamist.
   4. Kasutada õiguskaitsevahendeid (sh taganeda lepingust või öelda leping üles), samuti nõuda lepingus sätestatud juhtudel leppetrahve, kui töövõtja ei pea kinni lepingus, selle lisades või muudes lepingu juurde kuuluvates dokumentides sätestatud tähtaegadest, kvaliteedinõuetest või maksumusest, samuti siis, kui töövõtja ei täida või täidab mittevastavalt muid endale lepinguga võetud kohustusi.
4. **JÄRELEVALVE NING TÖÖNÕUPIDAMISED**
   1. Pooltel on õigus kaasata järelevalve teostamiseks sõltumatuid oma ala spetsialiste, sõlmides selleks vastavad lepingud vastavate juriidiliste või füüsiliste isikutega.
   2. Poolte korraliste nõupidamiste korra lepivad pooled kokku ehitusalgusnõupidamisel.
   3. Erakorralised nõupidamised toimuvad ühe poole nõudmisel mitte hiljem kui **3 (kolme) kalendripäeva** jooksul alates sellekohase kirjaliku teate esitamisest teisele poolele.
   4. Nõupidamiste käik ja sisu protokollitakse töövõtja projektijuhi poolt, kui ei lepita kokku teisiti. Nõupidamiste protokollid allkirjastatakse poolte selleks volitatud esindajate poolt. Ühe poole keeldumine protokollile alla kirjutamisest peab olema motiveeritud tema poolt samas protokollis. Allakirjutamisest keeldumisel ja motiveeringu mittemärkimisel, kui teisele poolele on protokoll teistkordselt allakirjutamiseks esitatud, loetakse vastav protokoll pooltele siduvaks, kui protokollile on tehtud vastav märge teise poole allakirjutamisest keeldumise kohta. Käesolevas punktis sätestatu laieneb kõikidele lepingu alusel ja sellega seoses poolte vahel vormistatavatele dokumentidele, kui konkreetsest dokumendist või lepingust ei tulene teisiti.
5. **KAETUD TÖÖD**
   1. Kaetud tööde ülevaatamine ja vastuvõtmine toimub mõlema poole volitatud esindajate osavõtul, mille kohta vormistatakse kirjalik kaetud tööde akt.
   2. Punktis 10.1. nimetatud korrast võib kõrvale kalduda vaid juhul, kui vaatamata tellija esindaja informeerimisele kaetud tööde vastuvõtmisest, jääb esindaja kohale tulemata. Sellisel juhul informeerib töövõtja tellija esindajat kaetud töö asjaoludest ning erandkorras, kui see on tingitud konkreetse töö eripärast, vormistab kaetud tööde akti iseseisvalt. Töövõtja fikseerib nimetatud asjaolu ehituspäevikus.
   3. Konkreetsest vajadusest kaetud tööde vastuvõtmiseks tuleb tellija esindajat informeerida vähemalt **2 (kaks) tööpäeva** ette.
   4. Kaetud tööde üleandmata jätmise korral on töövõtja kohustatud tellija esindaja soovi korral omal kulul avama üleandmata kaetud tööd. Töövõtja kannab sel juhul kõik kaetud tööde avamise ning puuduste ilmnemisel ka tööde parandamisega kaasnevad kulud.
6. **Töö üleandmine ja vastuvõtmine**
   1. Töö vaheetappide vastuvõtt tellija poolt toimub faktiliselt teostatud tööde üleandmise akti alusel. Aktid koostada projektiosas „Ebapärlikarbi kasvatusjaam, Lisa 7, Põhiliste ehitustööde mahud“ esitatud vormil.
   2. Tellija vaatab akti läbi ja tagastab selle töövõtjale oma esindaja poolt allkirjastatult **3 (kolme)** tööpäeva jooksul; tööde vastuvõtmisest keeldumise korral esitab töövõtjale põhjendatud otsuse tööde vastuvõtmisest keeldumise kohta.
   3. Töö üleandmiseks tellijale esitab töövõtja oma esindaja poolt allkirjastatud üleandmise-vastuvõtmise akti, mille tellija vaatab läbi ja tagastab töövõtjale oma esindaja poolt allkirjastatult **5 (viie)** tööpäeva jooksul; vastuvõtmisest keeldumise korral esitab töövõtjale põhjendatud otsuse töö vastuvõtmisest keeldumise kohta.
   4. Ehitustööde juhusliku hävimise või kahjustumise riisiko läheb töövõtjalt üle tellijale töö lõplikul vastuvõtmisel tellija poolt.
   5. Töö vaheetappide vastuvõtt jooksvalt ei ole tellija poolt ehitustööde lõpliku vastuvõtmise aluseks juhusliku hävimise või kahjustumise riisiko mõttes.
   6. Vaegtööde olemasolul kannab töövõtja vaegtööde juhusliku hävimise või kahjustamise riisikot kuni vaegtööde vastuvõtmiseni tellija poolt.
7. **töö eest TASUMISE KORD**
   1. Tellija tasub töövõtjale teostatud ehitustööde eest vastavalt tööde jooksvale vastuvõtmisele ning töövõtja poolt esitatavate arvete alusel. Tellija maksetähtaeg on viisteist **(15) tööpäeva** alates vastava arve kättesaamisest tellija poolt.
   2. Töövõtja esitab tellijale igakuiselt **kuu viimaseks tööpäevaks** aktid teostatud faktiliste töömahtude ja maksumuse kohta. Nimetatud aktide aktsepteerimine tellija poolt vastavalt käesoleva lepingu punktile 11.2. on töövõtjale aluseks vastavate arvete esitamiseks. Arve peab olema edastatud tellijale hiljemalt järgmise kuu **7. (seitsmendal) kuupäeval**. Juhul, kui töövõtja ei ole esitanud tähtaegselt eeltoodud akte või arveid, lükkub nende esitamise õigus edasi järgmise kuu samasse aega.
   3. Viimane makse, mis ei tohi olla väiksem kui 10% lepingu hinnast, sooritatakse töövõtjale 3 (kolme) tööpäeva jooksul peale ehitusobjektile kasutusloa vormistamist kohaliku omavalitsuse poolt.
   4. Tellija teeb maksed töövõtja arvelduskontole.
8. **GARANTII. TAGATISED**
   1. Töövõtja annab tema poolt ja korraldusel tehtud ehitustöödele ja ehitisele vähemalt **24 (kahekümne nelja) kuu pikkuse garantii**. Nimetatud garantii tähtaeg algab ehitamise lõppemise päevast alates. Ehitamise lõppemise päevaks on lepingu punktis 1 nimetatud ja kirjeldatud töö üleandmise-vastuvõtmise akti allkirjastamise kuupäev tellija poolt.
   2. Töö teostamise ja garantiiaja kestel ilmnenud või tekkinud, töövõtja poolt või tema korraldusel teostatud tööde lepingutingimustele mittevastavused kõrvaldab töövõtja omal kulul võimalikult kiiresti pärast nende avastamist tellija poolt ja vastava teate saatmist töövõtjale. Töövõtja kohustub garantiitöö üle vaatama 3 (kolme) tööpäeva jooksul.
   3. Mittevastavuse kõrvaldamise tähtaeg lepitakse poolte poolt kokku kahepoolselt allkirjastatud garantiiaktis peale tööde mahu hindamist töövõtja poolt.
   4. Avarii või tõsise mittevastavuse korral asub töövõtja mittevastavusi kõrvaldama viivitamatult.
   5. Kui töövõtja keeldub punktis 13.3 nimetatud aktile alla kirjutamast või ei kõrvalda eeltoodud mittevastavusi õigeaegselt, on tellijal õigus eeltoodud mittevastavused ise kõrvaldada, ning töövõtja on kohustatud tellijale hüvitama kõik nimetatud mittevastavuste kõrvaldamisega seonduvad kulud vastavalt tellija poolt esitatud arvetele. Töövõtja tasub nimetatud arved **15 (viieteistkümne)** kalendripäeva jooksul.
   6. Töövõtja kohustub osalema garantiiülevaatusel, mille toimumise aja lepivad pooled kokku tööde üleandmise-vastuvõtmise akti vormistamisel.
   7. Garantiitööde üleandmisel vormistab töövõtja vastava akti, olles eelnevalt teostatud töö üle vaadanud. Sõltumata teostatud töö iseloomust, kontrollib ja annab teostatud tööd tellijale üle lepingus fikseeritud töövõtja esindaja. Tellija ei võta vastavaid töid vastu töövõtja alltöövõtjalt või töövõtja esindajalt, kes ei ole lepingus fikseeritud töövõtja esindajana.
   8. Juhul kui alltöövõtja poolt teostatud tööde garantiiaeg on pikem töövõtja garantiiajast, jääb ilmnevate mittevastavuste kõrvaldamisel tellija ees vastutavaks töövõtja.
   9. Pärast lepingus sätestatud garantiiaja lõppu on pooltel õigus esitada teineteisele pretensioone vastavate hagi aegumise tähtaegade piires.
9. **POOLTE VASTUTUS**
   1. Töövõtja vastutab lepingu mittetäitmise või mittekohase täitmisega tellijale tekitatud kahju eest, samuti on töövõtja kohustatud tellijale hüvitama tellija poolt seoses töövõtja poolse lepingu rikkumisega tehtud kulutused. Tellija vastutab lepingu süülise rikkumise eest ning on kohustatud töövõtjale hüvitama lepingu süülise rikkumisega tekitatud kahju ning töövõtja poolt tellija poolse lepingu süülise rikkumisega seoses tehtud kulutused.
   2. Töövõtjal on õigus nõuda tellijalt arvete mittetähtaegse tasumise korral viivist **0,15% (null koma viisteist protsenti)** tähtajaks tasumata summalt iga viivitatud päeva eest (esitatud arvete alusel).
   3. Tellijal on õigus nõuda töövõtjalt leppetrahvi **1,5% (üks koma viis protsenti)** tööde üldmaksumusest iga lepingus sätestatud lõpptähtaega ületanud nädala eest. Tellijal on õigus lepingust taganeda või leping üles öelda, kui töövõtja viivitab lepingu lisas toodud ajagraafiku järgsete tööde alustamisega või valmimise ja üleandmisega **3 (kolm) nädalat**.
10. **Lepingu lõppemine ja lõpetamine**
    1. Leping lõpeb, kui lepingust tulenevad poolte kohustused on mõlemapoolselt täielikult ja nõuetekohaselt täidetud.
    2. Tellija võib lepingu igal ajal olenemata põhjusest etteteatamistähtajata üles öelda. Sellisel juhul on tellija kohustatud tasuma töövõtjale lepingu ülesütlemise momendiks faktiliselt tehtud töö eest. Lepingu ülesütlemisel hüvitab tellija töövõtjale lisaks faktiliselt tehtud töö eest lepingu ennetähtaegse ülesütlemisega tekitatud kahju, kuid mitte rohkem, kui **10% (kümme protsenti)** lepingus ettenähtud töövõtjale makstavast tasust.
    3. Kui töö tegemise käigus selgub, et seda ei tehta nõuetekohaselt, on tellijal õigus määrata töövõtjale tähtaeg puuduste kõrvaldamiseks, selle mittetäitmisel aga kas lepingust taganeda ja nõuda kahjude hüvitamist, või teha töö jätkamine ja puuduste kõrvaldamine ülesandeks kolmandale isikule töövõtja arvel.
    4. Juhul, kui töövõtja ei ole tööd tellijale üle andnud hiljemalt **1 (ühe) kuu** möödumisel arvates kokkulepitud töö üleandmise tähtajast, on tellijal õigus ilma töövõtjale kokkulepitud tasu maksmata lepingust ühepoolselt taganeda ja nõuda sisse lepinguga ettenähtud leppetrahv ning tekitatud kahju.
11. **POOLTE ESINDAJAD JA KONTAKTANDMED**
    1. **Tellijat esindavad**
       1. Tellija esindaja, kes on volitatud lepingut täitma, muutma ja lõpetama: ehitusspetsialist Jüri Orlov tel. nr. 5216263, e-mail jyri.orlov@rmk.ee;
       2. Tellija esindaja, kes on volitatud lepingut täitma ja juhtima ehitusprotsessi objektil: Põlula kalakasvatustalituse juhataja Kunnar Klaas tel. nr. 5278245, e-mail kunnar.klaas@rmk.ee;
    2. **Töövõtjat esindavad**
       1. Töövõtja esindaja, kes on volitatud lepingut täitma, muutma ja lõpetama: Arlis Roosi, MEFAB OÜ juhatuse liige, 5621 8925, mefab@mefab.ee.
       2. Töövõtja esindaja (tööde juht), kes on volitatud juhtima töid ehitusobjektil ning allkirjastama ehitusprotsessi operatiivseid dokumente (talle on antud õigus allkirjastada töövõtja poolt Lepingu täitmisega seotud dokumente, esindada töövõtjat ehitusobjektil toimuvatel koosolekutel, lepingu kehtivuse ajal vastu võtma tellijalt projektdokumentatsiooni, samuti vastutab ta tööohutuse eest lepingu ulatuses): Ehitusjuht Helari Muld, tel. nr. 5344 4418, e-mail mefab@mefab.ee;
       3. Vastutav pädev isik Majandustegevuse Registri mõistes:

MEFAB OÜ, tööde juht Helari Muld tel: 53444418; mefab@mefab.ee

MEFAB OÜ, elektritööde spetsialist Allar Seifing tel. 5070986, mefab@mefab.ee

MEFAB OÜ, Veevarustuse- ja kanalisatsioonitööde spetsialist Arlis Roosi, 56218925, mefab@mefab.ee

Asub tööle projekti raames Mefab OÜ ridades: automaatikatööde eest vastutav isik AUTOMAATIK Rivo Bergmann, tel: 58069599; mefab@mefab.ee

1. **Teadete edastamine**
   1. Lepinguga seotud teated edastatakse telefoni teel või e-kirja teel teise lepingupoole lepingus märgitud e-posti aadressile. Aadressi muutusest on pool kohustatud koheselt informeerima teist poolt.
   2. E-kirja teel edastatud teated peetakse kätte saaduks alates teate edastamisele järgnevast tööpäevast.
   3. Lepingust taganemise avaldused ning lepingu rikkumisel teisele poolele esitatavad nõudekirjad peavad olema esitatud kirjalikus vormis. Kirjaliku vormiga on võrdsustatud digitaalselt allkirjastatud elektrooniline dokument. Viimane vorminõue on täidetud ka juhul, kui teade edastatakse e-kirja teel.
2. **Lõppsätted**
   1. Kõik lepingu muudatused jõustuvad pärast nende allakirjutamist mõlema lepingupoole poolt allakirjutamise momendist või poolte poolt kirjalikult määratud tähtajal.
   2. Lepinguga seonduvaid eriarvamusi ja vaidlusi lahendavad pooled eelkõige läbirääkimiste teel. Kui lepingust tulenevaid vaidlusi ei õnnestu lahendada poolte läbirääkimistega, lahendatakse vaidlus Harju Maakohtus.
   3. Leping on allkirjastatud digitaalselt.

**Poolte andmed ja allkirjad**

|  |  |
| --- | --- |
| **Tellija** | **Töövõtja** |
| Riigimetsa Majandamise Keskus  Sagadi küla, 45403 Haljala vald,  Lääne-Viru maakond  Registrikood 70004459  Telefon 676 7500 | MEFAB OÜ  Telliskivi 36, 10611 Tallinn  Registrikood 12113117  Telefon 5621 8925  ja  Saveka Torutööd OÜ  Paldiski mnt 120d, 13519 Tallinn  Registrikood 11697263  Telefon 5691 1765 |
| (allkirjastatud digitaalselt) | (allkirjastatud digitaalselt) |
| ehitusspetsialist | MEFAB OÜ juhatuse liige |
| Jüri Orlov | Arlis Roosi |